Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου που τροποποιεί την Οδηγία 96/26/ΕΚ για την πρόσβαση στο επάγγελμα του οδικού μεταφορέα εμπορευμάτων και επιβατών και την αμοιβαία αναγνώριση των διπλωμάτων, πιστοποιητικών και άλλων τίτλων με σκοπό να διευκολυνθούν οι εν λόγω μεταφορείς στην άσκηση του επαγγέλματός τους στις εθνικές και διεθνείς μεταφορές» () (97/C 287/06)

Στις 19 Φεβρουαρίου 1997, και σύμφωνα με το άρθρο 75 παράγραφος 1 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 5 Mαΐου 1997 με βάση την εισηγητική έκθεση του κ. Wright.

Κατά την 346η σύνοδο ολομέλειάς της, (συνεδρίαση της 28ης Μαΐου 1997), η Οικονομική και Κοινωνική Επιτροπή υιοθέτησε με 90 ψήφους υπέρ, μία ψήφο κατά και 4 αποχές την ακόλουθη γνωμοδότηση.

1. Γενικές παρατηρήσεις

1.1. Η ΟΚΕ επικροτεί την πρόταση της Επιτροπής για την Οδηγία του Συμβουλίου που τροποποιεί την οδηγία 96/26/ΕΚ για την πρόσβαση στο επάγγελμα του οδικού μεταφορέα εμπορευμάτων και επιβατών. Η ΟΚΕ υποστηρίζει επιπλέον τους βασικούς στόχους της τροποποιούσας οδηγίας οι οποίοι είναι: α) να παράσχει μεταβατικές διατάξεις για την εφαρμογή της τροποποιημένης Οδηγίας στα νέα κράτη μέλη της Αυστρίας, της Φινλανδίας και της Σουηδίας, β) να βελτιώσει τις διατάξεις όσον αφορά την εκτίμηση της οικονομικής επιφάνειας, του καλού ονόματος και της επαγγελματικής επάρκειας προκειμένου να διορθωθούν οι αποκλίσεις στα θέματα αυτά που εξακολουθούν να υφίστανται μεταξύ των κρατών μελών και συνεπώς να καταργηθούν οι ανισορροπίες που έχουν προκαλέσει στρεβλώσεις του ανταγωνισμού και γ) να διευρύνει το πεδίο εφαρμογής της οδηγίας ώστε να καλύπτονται οχήματα ωφέλιμου φορτίου κάτω των 3,5 τόννων ή συνολικού μεικτού βάρους κάτω των 6 τόννων.

1.2. Δεδομένου ότι ο στόχος της Οδηγίας 96/26/ΕΚ ήταν η κωδικοποίηση των προγενέστερων Οδηγιών [74/561/ΕΟΚ (), 74/562/ΕΟΚ (), 77/796/ΕΟΚ ()] οι οποίες έχουν όλες επικροτηθεί από προηγούμενες γνωμοδοτήσεις της ΟΚΕ, το εν λόγω έγγραφο περιορίζεται μόνο στον σχολιασμό των τροποποιήσεων και των προσθηκών που επιφέρονται στην Οδηγία 96/26/ΕΟΚ.

2. Ειδικές παρατηρήσεις

2.1. Η ΟΚΕ συμφωνεί ότι είναι αιτιολογημένη η σχετική δράση σε κοινοτικό επίπεδο. Επισημαίνει την πρόοδο που συντελέστηκε όσον αφορά τη δημιουργία μιας κοινής αγοράς για τις οδικές μεταφορές, αποδέχεται όμως την άποψη της Επιτροπής ότι η εναρμόνιση αντιμετωπίζει δυσκολίες λόγω των νομοθετικών διαφορών που εξακολουθούν να υφίστανται μεταξύ κρατών μελών. Ένεκα τούτου, και δεδομένου ότι οι εθνικές άδειες θα αντικατασταθούν το 1998 από μία άδεια ΕΕ, είναι επείγουσα ανάγκη να αναληφθεί σχετική δράση σε κοινοτικό επίπεδο προκειμένου να απαλειφθούν τα στοιχεία εκείνα που προκαλούν στρέβλωση του ανταγωνισμού και να δημιουργηθούν έτσι δικαιότερες συνθήκες για την άσκηση των δραστηριοτήτων που συνεπάγεται το επάγγελμα οδικών μεταφορών.

2.2. Η ΟΚΕ υποστηρίζει πλήρως τον ισχυρισμό της Επιτροπής ότι αν σημειωθεί βελτίωση όσον αφορά την εκτίμηση της επαγγελματικής επάρκειας θα επιταθεί το επίπεδο γνώσεως μεταξύ των μεταφορέων και θα είναι προς το συμφέρον των ίδιων, της οδικής ασφάλειας, του περιβάλλοντος, των ναυλωτών και τέλος υπέρ της κοινωνίας γενικότερα.

2.3. Η ΟΚΕ αναγνωρίζει ότι λόγω της γενικότερης απορρυθμιστικής τάσεως, της συνεχιζόμενης ελευθεροποίησης των ενδομεταφορών στον οδικό τομέα και της επεκτάσεως της αγοράς των μεταφορικών υπηρεσιών, απαιτείται οπωσδήποτε να διευρυνθεί το πεδίο εφαρμογής της Οδηγίας.

2.4. Η ΟΚΕ επικροτεί τις ειδικές προτάσεις οι οποίες διευρύνουν το πεδίο εφαρμογής της Οδηγίας 96/26/ΕΚ και συγκεκριμένα τα εξής:

- Άρθρο 2, παράγραφος 1 7

- Άρθρο 3, παράγραφος 2, εδάφιο (α) και εδάφιο (γ) 7 παράγραφος 4, εδάφιο 1 7

- Το τροποποιημένο άρθρο 5 και το νέο εδάφιο 3 7

- Άρθρο 6 και τα 2 νέα εδάφια που προστίθενται στην παράγραφο 1 7

- Τα τροποποιημένα Άρθρα 7, 8 και 10 7

- Το προτεινόμενο παράρτημα (Μέρος Ι και ΙΙ).

2.5. Όσον αφορά τις προτεινόμενες τροποποιήσεις του Άρθρου 3, εδάφιο γ) η ΟΚΕ έχει την άποψη ότι πρέπει να αυξηθούν περαιτέρω τα οικονομικά κατώφλια που ορίζονται ως απόδειξη της οικονομικής επιφάνειας. Η ΟΚΕ επισημαίνει τις σημαντικές διαφορές που υφίστανται ως προς αυτό σε επίπεδο κρατών μελών όπως αναλύονται εμπεριστατωμένα στην Έκθεση της Επιτροπής προς το Συμβούλιο [έγγρ. COM(93) 341 τελικό]. Η ΟΚΕ προτείνει, συνεπώς οι οικονομικές απαιτήσεις που μνημονεύονται στην νέα παράγραφο 3 εδάφιο γ) να υποβάλλονται στο μέλλον σε τακτική αναθεώρηση, και οπωσδήποτε όχι λιγότερο από κάθε πενταετία, για να εξασφαλισθεί τουλάχιστον η διατήρηση της πραγματικής αξίας των κατωφλίων αυτών.

2.6. Η ΟΚΕ επικροτεί την Επιτροπή που τονίζει με μεγαλύτερη έμφαση την εμπορική ικανότητα και γνώση που ζητείται από την προτεινόμενη γραπτή εξέταση, όπως προσδιορίζεται στο Παράρτημα Ι και ΙΙ. Εντούτοις, σχετικά με τις προτεινόμενες αλλαγές στο Άρθρο 3, παράγραφος 4, η ΟΚΕ θεωρεί ότι, ενώ η απόκτηση γνώσεως και επάρκειας όπως ορίζεται στο Άρθρο και αναλύεται στο παράρτημα (Μέρος Ι και ΙΙ), είναι αναγκαία συνθήκη, δεν προβλέπεται επαρκής εξέταση και διασφάλιση των εν λόγω γνώσεων και επάρκειας. Για το λόγο αυτό η ΟΚΕ προτείνει οι οδικές μεταφορές να εκτιμώνται από τις αρμόδιες αρχές, για να διασφαλίζεται ότι πληρούν δεόντως τις απαιτήσεις που ορίζει το Άρθρο 3, εδάφιο 1 σε συνδυασμό με την εκτίμηση που ορίζεται στα δύο νέα εδάφια του Άρθρου 6, παράγραφος 1 που προβλέπει εκτίμηση ανά πενταετία με μία επιπρόσθετη εκτίμηση μεταξύ 2ου και 3ου έτους κάθε πενταετούς περιόδου.

2.7. Τέλος, η ΟΚΕ θέλει να επισύρει την προσοχή στην αυξανόμενη συμμετοχή των οδικών μεταφορέων στο διμερές εμπόριο για τη διακίνηση αγαθών και/ή επιβατών μεταξύ κρατών μελών και χωρών της Ανατολικής και Κεντρικής Ευρώπης. Υπό το πνεύμα της εναρμονίσεως το οποίο ακόμη πρυτανεύει στην ΕΕ και με σκοπό την αποφυγή των πρακτικών που στρεβλώνουν τον ανταγωνισμό και την ενθάρρυνση «ισότιμων ευκαιριών για κάθε έτος», η ΟΚΕ καλεί την Επιτροπή και το Συμβούλιο να εξετάσουν επειγόντως την επέκταση του πεδίου εφαρμογής της τροποποιημένης Οδηγίας προκειμένου να καλύπτονται και οι μεταφορείς που είναι εγκατεστημένοι σε χώρες της Ανατολικής και Κεντρικής Ευρώπης οι οποίοι συμμετέχουν στο διμερές εμπόριο με τα κράτη μέλη.

Βρυξέλλες, 28 Μαΐου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 95 της 24. 3. 1997, σ. 66.

() Οδηγία 74/561/ΕΟΚ για την πρόσβαση στο επάγγελμα του οδικού μεταφορέα εμπορευμάτων (ΕΕ L 308 της 19. 11. 1974, σ. 18) Γνωμοδότηση της ΟΚΕ: ΕΕ C 49 της 17. 5. 1968. σ. 2.

() Οδηγία 74/562/ΕΟΚ για την πρόσβαση στο επάγγελμα του οδικού μεταφορέα επιβατών (ΕΕ L 308 της 19. 11. 1974, σ. 23) Γνωμοδότηση της ΟΚΕ: ΕΕ C 26 της 28. 2. 1969, σ. 8.

() Οδηγία 77/796/ΕΟΚ για την αμοιβαία αναγνώριση των διπλωμάτων, πιστοποιητικών και άλλων τίτλων (ΕΕ L 334 της 24. 12. 1977, σ. 35) Γνωμοδότηση της ΟΚΕ: ΕΕ C 197 της 23. 8. 1976, σ. 35.